בן ארצי

בן ארצי (נולד ב-23 במרץ 1977) הוא זמר, פזמונאי ומלחין ישראלי. בילדותו למד בבית הספר לאומנויות בתל אביב ובגיל 11 הופיע בקליפ לשירו של אביו, שלמה ארצי, "תחת שמי ים התיכון". ארצי למד בתיכון אלון ברמת השרון אך לא סיים את התיכון, לא התגייס לצה"ל ושוחרר על רקע בריאותי. ב-1996 השתתף ארצי בעיבוד מספר שירים באלבומו של אביו "שניים". לאלבומה של נורית גלרון, "המקום ההוא", שיצא באותה שנה הלחין יחד עם שלמה ארצי את השיר "המקום ההוא" והלחין לבדו את השיר "עשה לי את זה חזק", שאת מילותיו כתבה אחותו הבכורה, שירי ארצי. במרץ 1998 הוציא את אלבום הבכורה שלו, "חיים משל עצמי" בחברת התקליטים "הליקון-כנען". ארצי כתב והלחין את כל שירי האלבום, ועיבד את רובם לבדו. בחלק מהשירים השתתף בעיבוד אבנר חודורוב. האלבום זכה להצלחה רבה והגיע למעמד של אלבום פלטינה תוך חודשיים בלבד. בין השאר נכללו בו הלהיטים "אפס", "כיף", "כנראה שאהבתי אותך", "חיים משל עצמי" ו-"17" אשר ביצע עם אביו שלמה ארצי בדואט, השיר מספר על עזיבתו את התיכון ועל חוויית משבר גיל הארבעים יחד עם אביו. בעקבות הצלחת האלבום ושיריו זכה ארצי בתואר "תגלית השנה" במצעד הפזמונים העברי השנתי של רשת ג' לשנת תשנ"ח. בשנת 2000 השתתף ארצי בעיבודי השירים באלבומו של שלמה ארצי אהבתיהם. ארצי גם השתתף בשני דואטים באלבום, בשירים "שיר פרידה" ו"כבר עבר די זמן". ב-2002 השתתף בעיבודי השירים באלבומו של שלמה ארצי "צימאון". ביוני 2001 הוציא ארצי את אלבומו השני, "מה שקרה". את כל השירים באלבום הלחין וכתב בעצמו, על ההפקה המוזיקלית היה אחראי טל שגב, ושניהם עיבדו ביחד את האלבום. האלבום זכה להצלחה מסחרית פחותה מקודמו, ובין שיריו המוכרים היו "מטר של מטאורים", "עוד יום עובר" ו"בדיוק כשאיבדת את העוגן". באלבום זה הקדיש שיר לאחיו יונתן, בשם "שיר לאח קטן". באוקטובר 2003 הוציא ארצי את הסינגל "היי טמבל", שיועד להיות הסינגל הראשון מאלבומו השלישי. השיר מדבר על קנאה בחבר החדש של חברתו לשעבר של ארצי, ויש בו הבעה מסוימת של שחצנות ("אני שמש והיא חייתה בצילי, אז היא הולכת איתך, כי אתה בינוני"). סינגל נוסף שהוציא באותה שנה הוא השיר "בדיוק", המתאר את התחושות בין ענייני הפרט שלו ושל בת זוגו לבין ענייני הכלל שלו כאזרח במדינת ישראל רצוצת הפיגועים. למרות הצלחת השירים, החליט ארצי לגנוז את אלבומו השלישי המתוכנן. לאלבומה של מירי מסיקה, שלום לאמונות, שיצא ב-2007 כתב והלחין ארצי את השיר "פעם". באותה שנה השתתף בעיבוד מספר שירים באלבומו של שלמה ארצי "שפויים" וכן באלבומם של רן דנקר ועילי בוטנר "שווים". בנובמבר 2007, שש שנים לאחר אלבומו הקודם, הוציא ארצי את אלבומו השלישי, "קרוסלה". מתוך האלבום יצאו כסינגלים השירים "קרוסלה", "העולם הזה מספר סיפור", "לחיות את החלום", "חבל" ו"מה קרה לך". ארצי כתב והלחין את כל שירי האלבום, פרט ל"לחיות את החלום" שאת מילותיו כתב יהלי סובול. את האלבום עיבד והפיק מוזיקלית גלעד שמואלי. בחנוכה 2008 השתתף ארצי בפסטיבל שירי ילדים 2008 עם שירו "כשאגדל". לאלבומו של הראל סקעת "דמויות", שיצא ב-2009, הלחין את השיר "ציפור" למילותיהם של סקעת ומאיר גולדברג. בשנים 2011–2013 הוציא ארצי סינגלים אחדים, שלא התאגדו לאלבום שלם: "חלומות 34" (על שם גילו דאז), "עכשיו אסור להתייאש", "נהר" ו"אנדי". בשנת 2012 היה המעבד והנגן הראשי באלבומו של שלמה ארצי "אושר אקספרס", ובשנת 2016 באלבומו "קצפת". בנובמבר 2017 הוציא את אלבומו הרביעי "ליבו של בנה באומקולר", בו כתב הלחין ועיבד את כל השירים. ביולי 2019 הוציא את הסינגל "יש דברים שלא היו צריכים לקרות". ב-2020 הוציא חמישה סינגלים: "איזה זהב", "ילדי", "רק בחושך", "מונטה קריסטו" וב"צד השקט". בסוף 2020 יצא האלבום "שרים תפילילה", שהוא גרסה מולחנת ומושרת לספר הילדים "תפילילה". ארצי הלחין וביצע באלבום ביחד עם מירי מסיקה את השיר "לאנשים שבלב", וכן השתתף בביצוע שיר הנושא "זמן תפילילה" (לחן גיא מרוז). האלבום יצא בחברת התקליטים הליקון בהפקתו המוזיקלית של יונתן בר גיורא וזכה ללמעלה מחצי מיליון האזנות בשנת 2021. ב-2021 הוציא את הסינגלים "גמרת בחוץ" ו"כבר זמן רב". בשנת 2023 השתתף ארצי בעונה השלישית של התוכנית "הזמר במסכה" בתחפושת ההיפופוטם, והודח בחצי הגמר במקום הרביעי. ארצי ניהל מערכת יחסים עם יעל בר זוהר. בספטמבר 2012 נישא לשחקנית אנדריאה שוורץ, ולשניים נולדו שני בנים. ב-2019, לאחר שבע שנים, השניים נפרדו. חיים משל עצמי (1998) מה שקרה (2001) קרוסלה (2007) ליבו של בנה באומקולר (2017) שניים (שלמה ארצי) (1996) אהבתיהם (שלמה ארצי) (2000) צימאון (שלמה ארצי) (2002) שפויים (שלמה ארצי) (2007) שווים (רן דנקר ועילי בוטנר) (2007) אושר אקספרס (שלמה ארצי) (2012) קצפת (שלמה ארצי) (2016) אנחנו לא צריכים – 99 (מיני אלבום של שלמה ארצי) (1999) אהבתיהם (שלמה ארצי) בשירים "שיר פרידה" ו"כבר עבר די זמן" (2000) שרים תפילילה - אלבום המבוסס על ספר הילדים "תפילילה" (2020) בן ארצי, במיזם "אישים" לתיעוד היצירה הישראלית בן ארצי, באתר "אידיבי", מאגר הידע העברי לקולנוע ישראלי ועולמי בן ארצי, באתר שירונט בן ארצי, באתר ספוטיפיי בן ארצי, באתר MusicBrainz (באנגלית) בן ארצי, באתר Yandex.Music (ברוסית) בן ארצי, באתר Tab4u בן ארצי, דף שער בספרייה הלאומית בן ארצי, באתר MOOMA (בארכיון האינטרנט) בן ארצי, במאגר הידע העברי לקולנוע ישראלי ועולמי "אידיבי" שירלי ברודר, סיפור אהבה, באתר את, 11 בפברואר 2008 אור ברנע, חושב שגן העדן מדויק, באתר ynet, 8 באפריל 2008 בן ארצי אצל ליאור שליין, 7 במרץ 2011 גל ומרגול בשיחה אינטימית עם בן ארצי על חלומות מוזיקה, באתר ‏מאקו‏, 9 באוגוסט 2011 רן בוקר, בן ארצי: "אין לי דחף להיות מקום ראשון", באתר ynet, 26 ביוני 2017 רן בוקר, בן ארצי: "אין לי דחף להיות מקום ראשון", באתר ynet, 26 ביוני 2017 דינה חלוץ, אנדריאה שוורץ על הפרידה מבן ארצי: 'המסע שלנו ביחד פשוט נגמר', באתר Xnet‏, 19 באוקטובר 2019